sinarproject/legisdata huggingface dataset:
Pertanyaan 45: PERKHIDMATAN PEMBACA METER AIR SELANGOR DAN DISKAUN BIL AIR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD FAKHRULRAZI BIN MOHD MOKHTAR (N42 MERU)
Jawapan oleh: Y.A.B. Dato' Menteri Besar

Y.B. TUAN MOHD FAKHRULRAZI BIN MOHD MOKHTAR

Memohon penjelasan pihak Air Selangor kenapa tidak membuat bacaan meter air semasa PKP?

Adakah pihak Air Selangor mahu menyelaraskan semula bil air dan memberi diskaun bil air bagi meringankan beban rakyat semasa PKP.

Y.A.B. Dato' Menteri Besar

a) Pengurusan Air Selangor mengambil pendekatan untuk tidak membuat bacaan meter semasa PKP sebagai langkah mencegah dan menjaga keselamatan kakitangannya daripada terdedah kepada jangkitan virus COVID 19. Hanya kakitangan yang benar-benar terlibat dengan pengagihan air sahaja dibenarkan bertugas di lapangan bagi memastikan perkhidmatan bekalan air kepada pelanggan tidak terjejas.

b) Air Selangor telah membuat pelarasan bil air bagi penggunaan semasa PKP bermula pada bulan Jun 2020 di mana pelarasan tersebut boleh dilihat oleh setiap pengguna di dalam bil air bulan Jun atau Julai 2020. Air Selangor membuat pelarasan berdasarkan kepada kaedah yang telah dikeluarkan oleh Suruhanjaya Perkhidmatan Air Negara (SPAN) pada 31 Mei 2020 seperti berikut:

‘(i) apabila pembacaan meter sebenar dibuat pada bulan Mei 2020, ia hendaklah merangkumi tempoh bagi bulan Mac dan April 2020 di mana bacaan anggaran dibuat;’

Jumlah penggunaan air yang dicatat di perenggan (i) di atas diproratakan bagi tempoh yang dirangkumi iaitu bulan Mac, April dan Mei 2020 bagi mendapatkan jumlah penggunaan air purata bagi sebulan untuk di darab dengan kadar tarif mengikut jalur tarif dan seterusnya di darab balik dengan bilangan bulan yang terlibat.